一人道好,千人传实。 凡事要好,须问三老。若争小可,便失大道。 年年防饥,夜夜防盗。学者如禾如稻,不学者如蒿如草。 遇饮酒时须饮酒,得高歌处且高歌。因风吹火,用力不多。不因渔父引,怎得见波涛。 无求到处人情好,不饮从他酒价高。知事少时烦恼少,识人多处是非多。 入山不怕伤人虎,只怕人情两面刀。 强中自有强中手,恶人须用恶人磨。 会使不在家豪富,风流不用着衣多。 光阴似箭,日月如梭。天时不如地利,地利不如人和。黄金未为贵,安乐值钱多。 世上万般皆下品,思量惟有读书高。 世间好语书说尽,天下名山僧占多。 为善最乐,为恶难逃。羊有跪乳之恩,鸦有反哺之义。你急他未急,人闲心不闲。隐恶扬善,执其两端。妻贤夫祸少,子孝父心宽。 既坠釜甑,反顾无益;已覆之水,收之实难。 人生知足何时足,人老偷闲且自闲。处处绿杨堪系马,家家有路通长安。 见者易,学者难。莫将容易得,便作等闲看。 用心计较般般错,退步思量事事难。道路各别,养家一般。 从俭入奢易,从奢入俭难。知音说与知音听,不是知音莫与谈。 点石化为金,人心犹未足。信了肚,卖了无。 他人睍々不涉你目,他人碌碌不涉你足。 谁人不爱子孙贤,谁人不爱千钟粟,奈五行不是这般题目。莫把真心空计较,儿孙自有儿孙富。 与人不和,劝人养鹅;与人不睦,劝人架屋。但行好事,莫问前程。河狭水急,人急计生。明知山有虎,莫向虎山行。路不行不到,事不为不成;人不劝不善,钟不打不鸣。 无钱方断酒,临老始看经。点塔七层,不如暗处一灯。 万事劝人休瞒昧,举头三尺有神明。 但存方寸地,留与子孙耕。灭却心头火,剔起佛前灯。 惺惺常不足,蒙蒙作公卿。众星朗朗,不如孤月独明。 兄弟相害,不如友生。合理可作,小利莫争。牡丹花好空入目,枣花虽小结实成。欺老莫欺少,欺人心不明。随分耕锄收地利,他时饱暖谢苍天。 得忍且忍,得耐且耐;不忍不耐,小事成大。 相论逞英雄,家计渐渐退。贤妇令夫贵,恶妇令夫败。一人有庆,兆民感赖。 人老心未老,人穷志未穷。人无千日好,花无百日红。 杀人可恕,情理难容。乍富不知新受用,骤贫难改旧家风。 座中客常满,杯中酒不空。屋漏更遭连阴雨,行船又遇顶头风。 笋因落箨方成竹,鱼为奔波始化龙。 记得少年骑竹马,看看又是白头翁。 礼义生于富足,盗贼出于贫穷。天上众星皆拱北,世间无水不朝东。 君子安贫,达人知命。忠言逆耳利于行,良药苦口利于病。顺天者存,逆天者亡。人为财死,鸟为食亡。 夫妻相合好,琴瑟与笙簧。有儿贫不久,无子富不长。善必寿考,恶必早亡。爽口食多偏作病,快心事过恐生殃。富贵定要安本分,贫穷不必枉思量。 画水无风空作浪,绣花虽好不闻香。 贪他一斗米,失却半年粮;争他一脚豚,反失一肘羊。龙归晚洞云犹湿,麝过春山草亦香。 平生只会量人短,何不回头把自量。 见善如不及,见恶如探汤。人贫志短,马瘦毛长。自家心里急,他人未知忙。 贫无义士将金赠,病有高人说药方。 触来莫与竞,事过心头凉。秋至满山多秀色,春来无处不花香。凡人不可貌相,海水不可斗量。 清清之水为土所防,济济之士为酒所伤。蒿草之下,或有兰香;茅茨之屋,或有侯王。无限朱门生饿殍,几多白屋出公卿。 醉后乾坤大,壶中日月长。万事省先定,浮生空自忙。 千里送毫毛,寄物不可失。一人传虚,百人传实。世事明如镜,前程暗似漆。 良田万顷,日食一升;大厦千间,夜眠八尺。千经万典,孝义为先。 一字入公门,九牛拖不出。衙门八字开,有理无钱莫进来。 富从升合起,贫因不算来。家中无才子,官从何处来。 万事不由人计较,一身都是命安排。急行慢行,前程只有许多路。人间私语,天闻若雷;暗室亏心,神目如电。 一毫之恶,劝人莫作;一毫之善,与人方便。 亏人是祸,饶人是福。天眼恢恢,报应甚速。 圣贤言语,神钦鬼伏。人各有心,心各有见。口说不如身逢,耳闻不如目见。 养军千日,用在一朝。国清才子贵,家富小儿骄。 利刀割体痕易合,恶语伤人恨不消。 公道世间惟白发,贵人头上不曾饶。 有钱堪出众,无衣懒出门。为官须作相,及第早争先。 苗从地发,树向枝分。父子合而家不退,兄弟合而家不分。官有正条,民有私约。闲时不烧香,急时抱佛脚。 幸生太平无事日,恐逢年老不多时。国乱思良将,家贫思贤妻。 池塘积水须防旱,田地深耕足养家。根深不怕风摇动,树正不愁月影斜。 奉劝君子,各宜守己,只此呈示,万无一失。